ส่งเสริมแปลงใหญ่มะม่วงคุณภาพบ้านวังน้ำบ่อ จังหวัดพิษณุโลก เน้นย้ำผลิตสินค้าส่งออกให้ได้คุณภาพมาตรฐาน GAP
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวในโอกาสลงพื้นที่ตรวจเยี่ยมการดำเนินงานของกลุ่มวิสาหกิจชุมชนแปลงใหญ่มะม่วงคุณภาพบ้านวังน้ำบ่อ จังหวัดพิษณุโลก ว่า กลุ่มวิสาหกิจชุมชนแปลงใหญ่มะม่วงคุณภาพบ้านวังน้ำบ่อ เป็นอีกหนึ่งตัวอย่างของความสำเร็จที่ได้รับการสนับสนุนเทคโนโลยีและความรู้วิชาการจากกรมวิชาการเกษตร ซึ่งได้มาถ่ายทอดให้แก่กลุ่มเกษตรกร ช่วยลดต้นทุนการผลิตและทำให้ผลผลิตมีคุณภาพได้มาตรฐาน เช่น เทคโนโลยีการผสมปุ๋ยใช้เอง การป้องกันกำจัดศัตรูพืชโดยวิธีผสมผสาน การใช้กับดักแมลงวันผลไม้ และการให้บริการตรวจรับรองแหล่งผลิตพืช GAP ตามมาตรฐานกระทรวงเกษตรและสหกรณ์ อย่างไรก็ตาม จากการรับฟังปัญหาพบว่า ขณะนี้โรงคัดบรรจุมะม่วงของกลุ่มที่อยู่ระหว่างการขอการรับรอง GMP นั้น ยังติดปัญหาเรื่องเอกสารสิทธิ์ที่ดิน ดิฉันในฐานะประธานคณะอนุกรรมการส่งเสริมพัฒนาอาชีพและการตลาด ภายใต้โครงการจัดที่ดินทำกินให้ชุมชนตามนโยบายรัฐบาล (คทช.) จะรวบรวบเรื่องดังกล่าวนำเสนอนายกรัฐมนตรี เพื่อเร่งหาแนวทางแก้ปัญหาต่อไปนอกจากนี้ รัฐมนตรีช่วยว่าการกระทรวงเกษตรและสหกรณ์ ได้มอบใบรับรองมาตรฐานสินค้าเกษตร การปฏิบัติทางการเกษตรที่ดีสำหรับพืช (GAP) ให้แก่เกษตรกรผู้ผ่านการรับรอง  จำนวน 10 ราย พร้อมมอบเมล็ดพันธุ์ดี ต้นพันธุ์กัญชาและปัจจัยการผลิตแก่เกษตรกรในพื้นที่ และเยี่ยมชมแปลงต้นแบบการผลิตมะม่วงที่ได้รับใบรับรอง GAP พร้อมทั้งปล่อยแม่พันธุ์มวนพิฆาตตัวเต็มวัย จำนวน 200 ตัว เพื่อปรับระบบนิเวศในการควบคุมแมลงศัตรูมะม่วง โดยวิธีธรรมชาติ